તાવડી પરનો રોટલો શેકાઈને તૈયાર થયો એટલે બાઈએ ફકીર સામે જોયું. ફકીર પણ આવી અપેક્ષાએ ત્યાં બેઠો હોય તેમ તરત ઊભો થઈ પાસે આવ્યો. તેણે પોતાની પાસેનું મોટા વાટકા જેવું વાસણ બાઈને આપ્યું. બાઈએ તપેલીમાંનું અડધા ઉપરનું શાક ફકીરનાં વાટકામાં નાખ્યું અને તાવડી ઉપરથી ઉતારીને ગરમ રોટલો વાટકા ઉપર મૂકીને ફકીરને આપ્યો. ફકીરે પોતાની જગ્યાએ પાછાં જઈને રોટલો-શાક ખાવા માંડ્યાં. જે ઝડપથી એ ખાઈ રહ્યો હતો એ જોતાં મને લાગ્યું કે એ ખૂબ જ ભૂખ્યો હતો. બાઈએ બીજો રોટલો ઘડીને તાવડી પર ચડાવ્યો અને ચૂલામાં સળગી રહેલાં સાંઠીકડાઓને સંકોર્યાં. હું પણ મારાં મનમાં ઉદ્દભવી રહેલાં વિચારોને સંકોરવા મથી રહ્યો હતો. બાઈએ કાગળનાં પડીકામાંનો બધો જ લોટ કથરોટમાં નાખીને કાગળને ચૂલામાં નાખ્યો અને ત્રીજો રોટલો મસળવાની તૈયારી કરી. બીજો રોટલો તાવડી પર શેકાઈને તૈયાર થઈ રહ્યો હતો. બાઈએ તેનાં પતિ સાથે કશીક વાત કરી એટલે મને થયું કે તેનાં પતિને વાળુ માટે તૈયાર થવા કહી રહી હશે. મારી ટ્રેન પણ આવવાની તૈયારી હતી.